Nuorten mielestä huumeita on helppo saada omalla paikkakunnalla, selviää THL:n kouluterveyskyselystä.

Lukiolaisista marihuanaa kertoo kokeilleensa ainakin kerran reilut 11 prosenttia ja ammattikoululaisista yli 20 prosenttia. MOSTPHOTOS

THL:n kouluterveyskyselyn mukaan lähes puolet lukiolaisnuorista kokee, että huumeiden saatavuus on helppoa omalla paikkakunnalla. Ammatillisissa oppilaitoksissa opiskelevien vastaava luku on yli puolet, lähes 53 prosenttia.

Päivittäin tupakoivien ja nuuskaavien nuorten määrä on vähentynyt, mutta huumeita kokeilleiden tai käyttäneiden nuorten lukumäärä on sen sijaan pysynyt lähes ennallaan vuodesta 2010.

Laittomia huumeita on kokeillut vähintään kerran kahdeksan prosenttia peruskoululaisista, 12 prosenttia lukiolaisista ja 21 prosenttia ammattiin opiskelevista nuorista. Nuoret vaikuttivat olevan myös hyvin sallivia ikätovereidensa huumeiden käytölle. Lukiossa vähän alle ja ammattikouluissa hieman yli 20 prosenttia hyväksyy ikäisillään marihuanan polttamisen.

Länsiväylän mukaan joka viides lukiolaispoika on kokeillut huumeita Kauniaisissa, missä huumeet näyttävät osittain korvanneen tupakoinnin ja nuuskaamisen. Päivittäin nuuskaa käyttäviä oli Kauniaisissa yläkoulun puolella kolme prosenttia ja lukiolaisissa neljä prosenttia.

Kouluterveyskysely toteutetaan joka toinen vuosi eli seuraavan kerran vuonna 2019.

Juttua ja otsikkoa muokattu 6.10.2017 kello 12.35: THL:n kyselyn mukaan nuorten huumeidenkäyttö ja huumekokeilut eivät ole lisääntyneet vaan pysyneet lähes samalla tasolla vuodesta 2010 lähtien.